Heffings op plastieksakke help - Environment - Erongo
Tuesday, July 07th, 2020 18:46:27
Heffings op plastieksakke help
Geld gegenereer uit die heffings op ­plastieksakke by 'n Hentiesbaai-winkel word goed aangewend.
30 June 2019 | Environment
Daleen Agenbach; Spar Hentiesbaai; Die woestyn is verskriklik besaai met rommel . . .
Op die foto ontvang Joey Malan en Tess Pretorius die skenking namens die Ouetehuis-sentrum op Hentiesbaai, by Corne' Agenbag van Spar Hentiesbaai.
Hentiesbaai • Otis Finck
Spar Hentiesbaai het onlangs N$15 000 aan vyf gemeen-skapsprojekte op die kusdorp geskenk.
Die Spar Woestynskoonmaak-inisiatief het N$5 000 ontvang, en die Omdel-sopkombuis en Ouetehuis-sentrum N$4 000 elk. Die Erongo Crime Prevention-groep en die Namibiese Marshall Rangers het elk N$1 000 gekry.
Die geld is ingesamel uit die N$1-heffing op plastieksakke wat sedert die begin van die jaar ingestel is. "Dit is 'n po­ging van Spar Hentiesbaai om met die verkope van plastiek-inkopiesakke geld in die gemeenskap terug te ploeg. Ons hoop om 'n merkbare verskil op die dorp te maak," het me. Daleen Agenbag van Spar Hentiesbaai gesê.
Die Omdel-sopkombuis is 13 jaar gelede deur mnr. Kooitjie Potgieter en pastoor Reinhardt Nowaseb begin. Sowat 70 kinders word twee keer elke weeks­dag van kos voorsien. Die projek het ook werk geskep vir twee vroue wat daagliks die kos voorberei.
Die Marshall Rangers en Erongo Crime Prevention is groepe wat patrollies doen en 'n wakende oog oor die inwoners hou. Lede is ook behulpsaam wat gemeenskapsake betref.
Volgens Agenbag ondersteun Spar Hentiesbaai gereeld verskillende projekte. Hul hoofdoel is om die woestyn skoon te maak. "Ons het Projek Spar Woestynskoonmaak begin en hoop om die gemeenskap betrokke te kry. Die eerste skoonmaak-aksie word vir 13 Julie beplan. Die woestyn is verskriklik besaai met rommel en iemand moet iewers begin om dit te verwyder, anders stuur ons op 'n ramp af. Spar Hentiesbaai gaan plastiekvullissakke en water verskaf. Almal is wekom om deel te wees van die inisiatief."
Die plan is om oor 'n tydperk die omgewing aangrensend tot die nuwe teerpad vanaf die asgate tot by die rivierloop skoon te maak.
Agenbag het gesê daar is beslis 'n merkbare afname in die gebruik van plastieksakke by die winkel sedert die heffing ingestel is.
"Die mense werk werklik saam en daar kan maar net gewonder word wat ander winkels met die geld maak wat hulle verhaal deur die verkoop van plastiek-inkopiesakke."
SuperSpar Swakopmund het vroeër vanjaar meer as N$65 000 wat op dieselfde wyse gegenereer is, aan drie ouetehuise op die dorp en die Namibië Boere Droogtehulpfonds geskenk.
Die kabinet het die hef-fings op die gebruik van plastiekdrasakke in Augustus 2018 goedgekeur.
Die adjunkminister van inligting en kommunikasietegnologie, mnr. Engel Nawatiseb, het gesê 100% van die inkomste uit die heffings gaan na die Omgewingsbeleggingsfonds vir herbelegging in afvalbestuurspraktyke.